
Text rozhodnutia
Súd: Krajský súd Nitra Spisová značka: 23Sd/179/2011 Identifikačné číslo súdneho spisu: 4011200565 Dátum vydania rozhodnutia: 30. 01. 2012 Meno a priezvisko sudcu, VSÚ: JUDr. Dana Kálnayová ECLI: ECLI:SK:KSNR:2012:4011200565.4 ROZSUDOK V MENE SLOVENSKEJ REPUBLIKY Krajský súd v Nitre v právnej veci navrhovateľky: G. R., bytom K. XXX, proti odporkyni: Sociálna poisťovňa - ústredie v Bratislave, Bratislava, Ul. 29. augusta 8, o invalidný dôchodok, samosudkyňou JUDr. Danou Kálnayovou, takto r o z h o d o l : Krajský súd p o t v r d z u j e rozhodnutie odporkyne č. XXX XXX XXXX 0 zo dňa 15.4.2011. Krajský súd nepriznáva navrhovateľke náhradu trov konania. o d ô v o d n e n i e : Rozhodnutím odporkyne č. XXX XXX XXXX 0 zo dňa 15.4.2011, bola navrhovateľke zamietnutá žiadosť o invalidný dôchodok, pretože posudku posudkového lekára SP, pobočky Topoľčany zo dňa 06. 04. 2011 nie je invalidná podľa § 71 ods.1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 %. Miera poklesu schopnosti vykonávať zárobkovú činnosť je 35 %. Proti tomuto rozhodnutiu podala navrhovateľka včas návrh na preskúmanie rozhodnutia, ktorý bližšie nezdôvodnila. Žiadala iba opätovne preskúmať zdravotný stav. Navrhovateľka na pojednávaní dňa 22. 08. 2011 trvala na podanom návrhu v plnom rozsahu. Uviedla, že utrpela úraz a až po dvoch mesiacoch bolo zistené, má zlomenú krčnú chrbticu, zlomený mala jeden stavec a museli jej dávať náhradu medzi 5. a 6. stavec. Tento nález nemala k termínu posudzovania zdravotného stavu posudkovým lekárom. Tŕpnu jej nohy od kolien, ruky, bola jej zistená artroza v kolenách a na palci pravej nohy. Nemôže došliapať na celé chodilo. Predložila súdu nové lekárske nálezy. Zástupca odporkyne žiadal napadnuté rozhodnutie potvrdiť, vzhľadom na závery posudkových lekárov, ako aj doplnky posudkov. Krajský súd preskúmal napadnuté rozhodnutie odporkyne v zmysle ustanovenia § 250 l ods. 1 a nasl. O.s.p. a dospel k záveru, že návrh nie je dôvodný. Zdravotný stav navrhovateľky bol znova posudzovaný posudkovým lekárom sociálneho poistenia Sociálnej poisťovne - ústredia so sídlom v Nitre, dňa 06. 07. 2011, so záverom, že navrhovateľka nie je invalidná podľa § 71 ods.1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav, nemá pokles schopností vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť je 35 %. K horeuvedenému záveru dospel po vyšetrení navrhovateľky u posudkového lekára a zhodnotení odborných lekárskych nálezov - interné, neurologické, ortopedické. Zdravotný stav navrhovateľky v správnom konaní posudzoval posudkový lekár sociálneho poistenia Sociálnej poisťovne, pobočky Topoľčany, dňa 06. 04. 2011 podľa § 184 ods.1 zák. č. 461/2003 Z. z. a v súdnom konaní posudkový lekár sociálneho poistenia SP- ústredie Bratislava so sídlom v Nitre, dňa 06. 07. 2011 a na žiadosť súdu dňa 18. 10. 2011, 07. 12. 2011, 21. 12. 2011. Obaja posudkoví lekári dospeli k zhodnému záveru, že u navrhovateľky sa jedná o cervikalgia a dorzalgia bez radikulopathie, stav po operácii krčnej chrbtice, počínajúca artroza kolien, artériová hypertenzia I./1, stav po operácii oboch predlaktí pre syndróm kanalis karpi, obezita. Za rozhodujúce zdravotné postihnutie určil posudkový lekár cervikalgia a dorzalgia bez radikulopathie, stav po operácii krčnej chrbtice podľa kapt. XV. odd. E položka 4 písm. b/. Na základe predloženej lekárske dokumentácie a samotného vyšetrenia navrhovateľky posudkový lekár zistil, že bola operovaná v r. 2009 pre herniu disku C5-6, vykonaná náhrada platničky s dobrým efektom. Pridružili sa aj bolesti v krížovej chrbtici, kde však podľa neurochirurga nie je prítomná herniácia ani radikulopathia. Tomuto zdravotnému postihnutiu prislúcha miera poklesu v dolnom pásme rozpätia 35 %. Funkcia chrbtice je len mierne postihnutá. Ostatné zdravotné poruchy nie sú posudkovo významné. Pri prvotnom posudzovaní bolo nesprávne určené rozhodujúce zdravotné postihnutie, z toho dôvodu aj miera poklesu nie je 30 % ale 35 %. Ani nové lekárske nálezy, ktoré predložila navrhovateľka v priebehu súdneho konania, nemali vplyv na určenú mieru schopnosti vykonávať zárobkovú činnosť, pretože nebola zistená radikulopathia ani indikovaná operačná liečba, vyšetrenia nedokumentujú závažné ochorenie pohybového aparátu, ale iba drobnú afekciu na I. MTT kĺbe palca pravej nohy. Stav si vyžaduje iba určité preliečenie. Neurologické vyšetrenie zo 06. 10. 2011 a 04. 11. 2011 konštatujú iba pretrvávanie poruchy dynamiky krčnej a bedrovej chrbtice. Pretrváva iba ľahká iritácia koreňa C6 vpravo, ktorá si vyžaduje sledovanie a občasné preliečenie. Ani ďalšie vyšetrenia z 05. 12. 2011 a 07. 12. 2011 nemali vplyv na posudkový záver, MR LS vyšetrenie chrbtice potvrdilo diskopathiu v oblasti L5 S1 bez herniácie a kompresie nervových štruktúr. P r e t o navrhovateľka nie je invalidná podľa § 71 ods.1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav, nemá pokles schopností vykonávať zárobkovú činnosť o viac ako 40 % v porovnaní so zdravou fyzickou osobou. Miera schopnosti vykonávať zárobkovú činnosť u navrhovateľky je 35 %. Podľa § 71 ods. 1, poistenec je invalidný, ak pre dlhodobo nepriaznivý zdravotný stav, má pokles schopností vykonávať zárobkovú činnosť viac ako 40% v porovnaní so zdravou fyzickou osobou. Podľa § 71 ods. 2, dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako 1 rok. Podľa § 71 ods. 3, pokles schopnosti vykonávať zárobkovú činnosť sa posudzuje v porovnaní telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopností vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný, výsluhový dôchodok podľa osobitného predpisu. Podľa § 71 ods. 4, pokles schopnosti vykonávať zárobkovú činnosť sa posudzuje na základe a/ lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia podľa ďalšieho vývoja a ďalšej liečby a b/ komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5, miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6, miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou, dlhodobo nepriaznivého zdravotného stavu so zreteľom na závažnosť ostatných zdravotných postihnutí. Podľa § 71 ods. 7, jednotlivé percentuálne miery poklesu schopnosti vykonávať zárobkovú činnosť sa nespočítavajú. Podľa § 71 ods. 8, mieru poklesu schopnosti vykonávať zárobkovú činnosť možno zvýšiť nad hornú hranicu miery poklesu podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, najviac o 10%, ak závažnosť ostatných zdravotných postihnutí ovplyvňuje pokles schopností vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí ak pokles schopností vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 71 ods. 9, ak v prílohe č. 4 nie je uvedené zdravotné postihnutie, ktoré je príčinou dlhodobo nepriaznivého zdravotného stavu, určí sa miera poklesu schopnosti vykonávať zárobkovú činnosť v percentách podľa takého zdravotného postihnutia uvedeného v tejto prílohe, ktorá je z jeho funkčným dopadom najviac porovnateľná. Podľa § 71 ods. 10, dlhodobo nepriaznivý zdravotný stav na účely invalidity sa posúdi opätovne, ak sa predpokladá zmena vo vývoji zdravotného stavu a zmena schopnosti vykonávať zárobkovú činnosť. Nové skutočnosti, ktoré by pri doterajšom posudzovaní zdravotného stavu navrhovateľky neboli známe a zhodnotené a ktoré by prípadne odôvodňovali ďalšie doplnenie posudku súd nezistil. Posudkový lekár rozhodol po vlastnom vyšetrení zdravotného stavu navrhovateľky a posúdení odborných lekárskych nálezov z oblastí, na ktoré si navrhovateľka sťažuje a svoj posudok aj náležite zdôvodnil. Vzhľadom na horeuvedené skutočnosti a citované zákonné ustanovenia dospel súd k záveru, že rozhodnutie odporkyne zo dňa 15.4.2011 je vecne správne, a preto ho podľa § 250q ods. 2 O.s.p. potvrdil. Krajský súd rozhodol o trovách konania tak, že navrhovateľke nepriznáva trovy konania, pretože nemala v konaní úspech. Poučenie: Proti tomuto rozsudku je možné podať odvolanie do 15 dní, odo dňa jeho doručenia, cestou podpísaného súdu, v dvoch vyhotoveniach. V odvolaní sa má popri všeobecných náležitostiach (§ 42 ods.3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie, alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2012:4011200565.4 (dáta aktuálne k 5. 11. 2026). Záväzné je znenie zverejnené súdom.




